CELEX: 32016R2030
Language: hu
Date: 2016-10-26 00:00:00
Title: Az Európai Parlament és a Tanács (EU, Euratom) 2016/2030 rendelete (2016. október 26.) a 883/2013/EU, Euratom rendeletnek az Európai Csalás Elleni Hivatal (OLAF) Felügyelő Bizottságának titkársága tekintetében történő módosításáról

23.11.2016   
            
            
               HU
            
            
               Az Európai Unió Hivatalos Lapja
            
            
               L 317/1
            
         AZ EURÓPAI PARLAMENT ÉS A TANÁCS (EU, Euratom) 2016/2030 RENDELETE
   (2016. október 26.)
   a 883/2013/EU, Euratom rendeletnek az Európai Csalás Elleni Hivatal (OLAF) Felügyelő Bizottságának titkársága tekintetében történő módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 325. cikkére,
   tekintettel az Európai Atomenergia-közösséget létrehozó szerződésre és különösen annak 106a. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel a Számvevőszék véleményére (1),
   rendes jogalkotási eljárás keretében (2),
   mivel:
   
               (1)
            
            
               A 883/2013/EU, Euratom európai parlamenti és tanácsi rendelet (3) 15. cikke (1) bekezdésének megfelelően az Európai Csalás Elleni Hivatal (a továbbiakban: a Hivatal) Felügyelő Bizottsága a Hivatal vizsgálati feladatköre ellátásának rendszeres ellenőrzésével biztosítja a Hivatal függetlenségét.
            
         
               (2)
            
            
               A Felügyelő Bizottság tagjaival kapcsolatos költségvetési előirányzatok végrehajtásának keretét úgy kell kialakítani, hogy az ne kelthesse annak látszatát, hogy a Hivatal feladatainak ellátásába be lehet avatkozni. A 883/2013/EU, Euratom rendeletet e keret biztosítása érdekében módosítani kell, a korábbiaknak megfelelően biztosítva a Felügyelő Bizottság működési előirányzatainak átláthatóságát.
            
         
               (3)
            
            
               A Felügyelő Bizottság hatékony és eredményes működésének biztosítása érdekében titkársági feladatainak ellátásáról közvetlenül a Bizottságnak kell gondoskodnia, a Hivataltól függetlenül, és a Bizottságnak a titkárságot a feladatának teljesítéséhez szükséges megfelelő eszközökkel kell ellátnia. A Felügyelő Bizottság függetlenségének biztosítása érdekében a Bizottságnak tartózkodnia kell attól, hogy beavatkozzon a Felügyelő Bizottság ellenőrzési feladatainak ellátásába.
            
         
               (4)
            
            
               Amennyiben a Hivatal a 883/2013/EU, Euratom rendelet 10. cikke (4) bekezdésének megfelelően adatvédelmi tisztviselőt nevez ki, az adatvédelmi tisztviselőnek a továbbiakban is felelnie kell az adatoknak a Felügyelő Bizottság titkársága általi kezeléséért.
            
         
               (5)
            
            
               A titoktartási kötelezettségeknek továbbra is vonatkozniuk kell a Felügyelő Bizottság titkárságának alkalmazottaira.
            
         
               (6)
            
            
               Az európai adatvédelmi biztossal a 45/2001/EK európai parlamenti és tanácsi rendelet (4) 28. cikke (2) bekezdésével összhangban konzultációra került sor, és a biztos 2016. március 18-án úgy határozott, hogy nem nyilvánít véleményt,
            
         ELFOGADTA EZT A RENDELETET:
   1. cikk
   A 883/2013/EU, Euratom rendelet a következőképpen módosul:
   
               1.
            
            
               A 10. cikk a következőképpen módosul:
               
                           a)
                        
                        
                           a (4) bekezdés a következő albekezdéssel egészül ki:
                           „Az adatvédelmi tisztviselő felel az adatoknak a Hivatal és a Felügyelő Bizottság titkársága általi kezeléséért.”;
                        
                     
                           b)
                        
                        
                           az (5) bekezdés második albekezdésének helyébe a következő szöveg lép:
                           „A személyzeti szabályzatnak megfelelően a Hivatal alkalmazottai és a Felügyelő Bizottság titkárságának alkalmazottai tartózkodnak a feladataik ellátása során tudomásukra jutott információk jogosulatlan közlésétől, kivéve, ha az említett információt már jogszerűen nyilvánosságra hozták, vagy az a nyilvánosság számára hozzáférhető, és e kötelezettség őket a szolgálati jogviszonyuk megszűnését követően is terheli.
                           A Felügyelő Bizottság tagjaira feladataik ellátása során ugyanaz a szakmai titoktartási kötelezettség vonatkozik, és e kötelezettség őket a megbízatásuk lejárta után is terheli.”.
                        
                     
         
               2.
            
            
               A 15. cikk (8) bekezdése helyébe a következő szöveg lép:
               „(8)   A Felügyelő Bizottság kijelöli elnökét. A Felügyelő Bizottság elfogadja saját eljárási szabályzatát, amelyet tájékoztatás céljából az elfogadás előtt megküld az Európai Parlamentnek, a Tanácsnak, a Bizottságnak és az európai adatvédelmi biztosnak. A Felügyelő Bizottság az elnöke vagy a főigazgató kezdeményezésére ül össze. A Felügyelő Bizottság évente legalább tíz ülést tart. A Felügyelő Bizottság tagjai többségi szavazata alapján hozza meg határozatait. Titkársági feladatainak ellátásáról a Bizottság gondoskodik, a Hivataltól függetlenül, és a Felügyelő Bizottsággal szoros együttműködésben. A titkárság bármely alkalmazottjának kinevezése előtt konzultálni kell a Felügyelő Bizottsággal és a véleményét figyelembe kell venni. A titkárság a Felügyelő Bizottság utasításai alapján, a Bizottságtól függetlenül jár el. A Bizottság – a Felügyelő Bizottságnak és titkárságának költségvetésére vonatkozó ellenőrzési jogosultságának sérelme nélkül – nem avatkozik be a Felügyelő Bizottság ellenőrzési feladatainak ellátásába.
               A Felügyelő Bizottság titkárságára kinevezett tisztviselők a Felügyelő Bizottság ellenőrzési feladatainak ellátása során sem kormányoktól, sem pedig intézményektől, szervektől vagy hivataloktól nem kérhetnek és nem fogadhatnak el utasításokat.”.
            
         
               3.
            
            
               A 18. cikk helyébe a következő szöveg lép:
               „18. cikk
               Finanszírozás
               A Hivatal számára elkülönített költségvetési előirányzatok teljes összegét az Európai Unió általános költségvetésének a Bizottságra vonatkozó költségvetési szakaszán belül külön költségvetési tételként kell feltüntetni, és annak részleteit az említett költségvetési szakasz egyik mellékletében kell meghatározni. A Felügyelő Bizottság és titkársága számára elkülönített előirányzatokat az Európai Unió általános költségvetésének a Bizottságra vonatkozó költségvetési szakaszában kell feltüntetni.
               A Hivatal létszámtervét a Bizottság létszámtervéhez kell csatolni. A Bizottság létszámterve tartalmazza a Felügyelő Bizottság titkárságát.”.
            
         2. cikk
   Ez a rendelet az Európai Unió Hivatalos Lapjában való kihirdetését követő hónap első napján lép hatályba.
   Ezt a rendeletet 2017. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2016. október 26-án.
      
         
            Az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         I. LESAY
      
   
   
      (1)  HL C 150., 2016.4.27., 1. o.
   
   
      (2)  Az Európai Parlament 2016. július 6-i álláspontja (a Hivatalos Lapban még nem tették közzé) és a Tanács 2016. szeptember 20-i határozata.
   
      (3)  Az Európai Parlament és a Tanács 883/2013/EU, Euratom rendelete (2013. szeptember 11.) az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).
   
      (4)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).